**Predkladacia správa**

 Nadväzne na zákon č. 431/2002 Z. z. o účtovníctve v znení neskorších predpisov (ďalej len „zákon o účtovníctve“) platný od 1. 1. 2003 Sociálna poisťovňa zostavila účtovnú závierku k 31. 12. 2021.

 V zmysle § 4 ods. 2 zákona o účtovníctve Ministerstvo financií Slovenskej republiky (MF SR) bolo splnomocnené na vydanie opatrení, v ktorých sa ustanovujú okrem iného aj podrobnosti o

* usporiadaní položiek účtovnej závierky,
* označovaní položiek účtovnej závierky,
* obsahovom vymedzení položiek účtovnej závierky,
* rozsahu údajov z účtovnej závierky určených na zverejnenie,
* termínoch predkladania účtovnej závierky,
* spôsoboch predkladania účtovnej závierky,
* mieste predkladania účtovnej závierky.

 Na základe splnomocneného ustanovenia zákona o účtovníctve MF SR vydalo

* opatrenie Ministerstva financií Slovenskej republiky z 26. februára 2020 č. MF/007223/2020-74, ktorým sa mení a dopĺňa opatrenie Ministerstva financií Slovenskej republiky z 30. novembra 2005 č. MF/24035/2005-74, ktorým sa ustanovujú podrobnosti o postupoch účtovania a účtovej osnove pre Sociálnu poisťovňu v znení neskorších predpisov,
* opatrenie Ministerstva financií Slovenskej republiky z 30. marca 2020 č. MF/007222/2020-74, ktorým sa mení a dopĺňa opatrenie Ministerstva financií Slovenskej republiky zo 14. decembra 2005 č. MF/26940/2005-74, ktorým sa ustanovujú podrobnosti o usporiadaní, označovaní a obsahovom vymedzení položiek účtovnej závierky pre Sociálnu poisťovňu v znení neskorších predpisov.

 Účtovná závierka sa zostavuje v zmysle § 17 ods. 5 zákona o účtovníctve najneskoršie do šiestich mesiacov od dátumu, ku ktorému sa zostavuje, ak osobitný predpis neustanovuje inak. V podmienkach Sociálnej poisťovne takýmto predpisom je zákon č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“).

 Podľa § 122 ods. 4 písm. c) tretí bod zákona o sociálnom poistení generálny riaditeľ Sociálnej poisťovne predkladá návrh účtovnej závierky so stanoviskom Dozornej rady Sociálnej poisťovne k tomuto návrhu na schválenie vláde Slovenskej republiky (ďalej len „vláda“) a po schválení vládou na schválenie Národnej rade Slovenskej republiky v termíne určenom na predloženie návrhu štátneho záverečného účtu.

 Návrh účtovnej závierky Sociálnej poisťovne v súlade s ustanovením § 17 ods. 3 zákona o účtovníctve obsahuje tieto súčasti

1. súvaha,
2. výkaz ziskov a strát,
3. poznámky,
4. tabuľková časť.

Súčasťou návrhu účtovnej závierky Sociálnej poisťovne v súlade s § 123 ods. 2, písm. f) zákona o sociálnom poistení je správa o kontrolnej činnosti Dozornej rady Sociálnej poisťovne za rok 2021.